**פרוטוקול ישיבת הנהלה כלכלית מס' 03.20 מיום 5.2.2020**

1. עוף טוב – רמי אייזיק נכנס לתפקיד לפני כחצי שנה. מזכיר את דיוני העבר להגדלת הלול בדגניה. במערכת אינטגרטיבית שבה רכיב העבודה משפיע דרמטית ההחלטה לא להרחיב ולהישאר בהיקף 85 טון/מדגר הנה בעצם ההחלטה לסגור את הענף.

משבר בענף – עודף כושר ייצור קיצוני. ההתיישבות העובדת ויתרה על משטר המכסות, והפרטיים השקיעו והרחיבו בזמן ההסדרות. כלי ההסדרה והשליטה אינם קיימים עוד. השוק הקמעונאי השתכלל, והיום ניתן להשוות באון-ליין. התחרות הגלויה גרמה להורדת מחירים, ועוף טוב נתפסה במקום בעייתי.

ב-2018 הפסידה עוף טוב כ-80 מיליון ₪ ועוד 15 נוספים ברבעון הראשון של 2019. התבצעו פעולות התייעלות והסטת סחורה ליעדי שוק רווחיים יותר (פחות לרשתות ויותר לקצביות). המהלך העלה את מחירי המכירה. הפטם התייצב, אך ההודים הם עדיין משקולת כבדה (14 מיליון ב-2019). התברר שהמשחטה לא עשתה את ההשקעות הנדרשות פנימה וחילקה רווחים לבעלים. השוק דורש היום 98% עוף מפורק ורק 2% עוף שלם. המבנים והאולמות הקיימים אינם גדולים דיים מבחינת המיכון והאוטומציה הנדרשים. עלות כוח אדם/קילוגרם היא הגבוהה ביותר. אם רוצים לשרוד אין מנוס מהשקעות כבדות, כ-200 מיליון. ההשקעה תחסוך כ-200 עובדים שכבר היום קשה למצוא ותוחזר בתוך 8-7 שנים.

פעולות נוספות שנעשו:

1. הקמת שותפות עם משמר העמק ופאנדי עוף (משחטת חלאל) בחטיבת הגידול. יעד של 40 טון. יוזיל את עלות העוף מהקטנת עלויות האינטגרציה וייתן פתרון במצבי סגר ייצוא ופסילת כשרות.
2. כניסה לכשרויות נוספות (בד"ץ/רובין) גם במפעל המוצרים להרחבת חוגי לקוחות במגזר החרדי הצומח ב-8% לשנה. מוצרים בתפזורת לקייטרינגים ולמוסדות במגזר החרדי.
3. ייצוא – התשלובת היחידה של משחטה ומפעל מוצרים שעברה ביקורת לייצוא. מתכננים להכפיל השנה את היצוא ל-65 מיליון, כולל לשווקים האמריקאי, האנגלי והצרפתי וכן לשוק המוסלמי, שסומך על הכשרות הגבוהה (עמידה בדרישות חלאל).
4. שירותי שחיטה לשלוחות רבייה, חומר זול למפעל המוצרים.

אני מקווה שהמאמצים וההשקעות יישאו פרי והתאגיד יחזור להוביל בתחומו ולהיות מקור רווח לבעלים. ואני עדיין חושב שדגניה חייבת להגדיל את הענף ולהחליף לולים מתפוררים.